AUBERIVE  ( 8 )        Douar Hon Promesaoù  ( 2 )       e koun Annemarie Schwarzenbach      "  Bez laouen !  Sell ouzh al lec'h peurvat , war-du peurbadelezh an amzer-vuhez  ! "  Enskrivadur war vez Nebamon , e-pad ren Jehoutimez ( Thoutmosis IV ) , pevarzekvet kantved a-raok Jezuz-Krist .    " ... Ar c'houmoul a garan ... Koumoul o tremen ... Du-hont ... Du-hont ... Kaerat koumoul ! "  Charles Baudelaire - " Spleen Bariz " , An Estren .                3  - Hiziv , ne oa ket re leun-barr ar c'harr-nij .  Ouesk ec'h azezas ar vaouez yaouank en e gichen , gant he divhar moan hag hir .  Da gentan penn , he doa goulennet outan an dreizhadez resisadurioù diwar-benn ul levrig all a oa en e gichen , gant ur merk-perc'henn boemus peget ouzh ar golo , a daolenne ur bompinell e raksal  vras an " Danieli " ( 1 ) .  Ha , tra iskis , e tenne hounnezh dezhi , gant he pennad blev hir , gell-kistin , hag he fezhioù-dilhad giz 1900 , pe a-gent , e doare Burne-Jones , pe Rossetti ( 2 ) .  Ne ouie ket e oa deuet un den troet war al livouriezh , daoust ma oa re nebeut anavezet e zoare livan , re " figuratif " , e gwirionez , hag a c'hiz kozh , evel ma c'hoapae barnerien bennak a Vro-C'hall diwar e goust .  Ken prederiet ma oa gant e  " Envorennoù ( dezhan e-unan ) eus Buhez ar Baradoz " ( kollet ) , ha ken fromet gant ur seurt gaerenn hoalus , na glevas nemet a-vommoù he c'homzoù diwezhan ( 3 ) .  " ... Hag henvel e vefec'h ouzh haroz " Marv e Venezia " ? ( 4 )  Gustav Von Aschenbach , gant ober un enklask start war " ar Gened Peurbad " , war hec'h eeunded splann , a gavas dezhan en dije , diwar strivan , dizoloet hentoù serzh " Ar Spered " ...  Met e souezhomp dirazi atav , " ar  C'haerder-se " , ur gwir samm  " , a huanadas goude un tamm ehan .   Hag e pare he selloù flour , evel re luziet un Aelez fall , war e zaoulagad .   " C'hoari a ra he mestr !... "   Petra'ta a c'helle talvezout ster ar gerioù-se , a seblante kouezhet eus an Nenvoù ?  Ha pe zen grouet a chomfe ken yen hag en , hep gwanded , daoulinet e-tal e Zoueez ken diziraez ?  Santout a reas neuze analenn domm he genou , met ne oa ket tu dezhan bezan  sederaet ganti .  Raktal , e oa chomet evel seizet dirazi , kridiennoù niverus o teraouin da hejan anezhan , er c'hontrol .  " ... Pell amzer , 'm eus bevet e Venezia , hag en Alamagn , e München ... "   Evel ul loen gouez gloazet e komze breman , feulsted kuzh ennan , a-nez rein amzer dezhan da eilgerian dezhi .  " ... D'ar mare-se , e labouren evit un ti-embann sonerezh klasel ... Bepred war an hent , ur seurt beajourez-genwerzh ... Goût a-walc'h a rez , un deiz en Europa , un deiz all er Stadoù Unanet ... "   " Ken skuizh on , breman ...  " ...  Hent a ran davet va bro genidik , va repu  ... " ( 5 )   " Un oberenn Mahler eo , e ziwezhan , ha , d'am sonj , e hini gaeran , marteze ?... "   War a hanvale dezhan , e yae war habaskaat un tamm , evel ar mor dindan , ken nes ha ken pell war un dro , ma ne vez ket atav meizet kounnar anezhan , gwelet adalek ur  c'harr-nij , pa strink an eon gwenn e kuzh d'ar veajourien ziseblant ...  Ha daoust hag-en n'he doa ket , eveltan , flouret e zorn gant he bizied hir evel re ur voemerez ?  " ... Ken brav ha m'eo da skridoù , a gendalc'has c'hoazh gant ur minc'hoarzh hegarat , o teal anezhan gant karantez .  " Lâr din-me 'ta , a c'houlennas-hi , da c'houde , aonik tamm-pe-damm :  " Pelec'h 'man " An Draonienn Evurus ,